Diari Oficial de la Generalitat Valenciana


Sumari del DOGV 6171, del 23-12-2009 (2009/14310)

ORDE de 21 de desembre de 2009 de la Conselleria de Solidaritat i Ciutadania, per la que s'establixen les bases i es convoquen les ajudes destinades a les entitats locals (ajuntaments i mancomunitats) de la Comunitat Valenciana per al foment de la participació ciutadana per a l'exercici 2010.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6171

Data del DOGV
:   23-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14878


Data del document
:   21-12-2009

Organisme emissor
:   Conselleria de Solidaritat i Ciutadania

Tipus de document
:   Ordre

Anàlisi jurídica

 Descriptors 

:   * suport econòmic
    * administració local
    * drets cívics
    * participació política
    * ajuda pública

ORDE de 21 de desembre de 2009 de la Conselleria de Solidaritat i Ciutadania, per la que s'establixen les bases i es convoquen les ajudes destinades a les entitats locals (ajuntaments i mancomunitats) de la Comunitat Valenciana per al foment de la participació ciutadana per a l'exercici 2010.
[2009/14756]
La participació ciutadana és una realitat en auge en la nostra societat. A pesar de ser un requisit indispensable per a l'existència mateixa de la democràcia, resulten destacables les diferents formes d'articular-la que han anat sorgint en els últims anys. Els ciutadans volen a més d'acudir a les urnes periòdicament, una implicació major en les polítiques públiques. La Generalitat s'ha mostrat receptiva a estes demandes creixents de participació per part de la ciutadania i el nostre Estatut d'Autonomia en l'article 9.4 garantix el dret de tots els valencians a participar en la vida política, econòmica, cultural i social de la Comunitat Valenciana., promovent a més la participació dels agents socials i del conjunt de la societat civil en els assumptes públics.
Com a desenrotllament d'este dret, les Corts Valencianes van aprovar el 3 de juliol de 2008 la Llei de Participació Ciutadana de la Comunitat Valenciana, juntament amb el seu desenrotllament reglamentari. Normes que situen la nostra Comunitat a l'avantguarda de les polítiques de foment de la participació ciutadana i el bon govern.
Esta nova llei té en compte la composició heterogènia de la participació i articula una sèrie d'instruments per a afavorir i garantir-la en totes les seues manifestacions. Els fòrums de consulta, les audiències, els panells i jurats ciutadans vénen arreplegats en este text com a forma de reconéixer la seua eficàcia per a traduir les demandes i necessitats dels ciutadans en polítiques públiques verdaderament eficaces.
En este sentit és innegable el paper que els municipis estan cridats a jugar com a catalitzadors d'esta participació. De tots és coneguda la importància dels ajuntaments i la resta d'entitats locals a l'hora d'atendre les demandes de la societat, per ser l'administració més pròxima al ciutadà, el primer escaló de l'administració i la via primària per a la participació.
Per tant és crucial crear nous espais en l'administració municipal per a facilitar la inclusió i la participació ciutadana en les decisions públiques. Només així es podrà aconseguir una administració més oberta, transparent, al mateix temps que eficient i ajustada a la realitat canviant en què es mou la societat valenciana.
Per això, fent ús de les competències assignades pel Decret 19/2009, de 3 de novembre, del president de la Generalitat (DOCV núm. 6.138 de 5.11.2009) pel qual es determinen les conselleries en què s'organitza l'administració de la Generalitat, pel Decret 198/2009, de 6 de novembre del Consell (DOCV núm. 6.140 de 9.11.2009), pel qual s'establix l'estructura orgànica bàsica de la Presidència i de les conselleries de la Generalitat, el Decret 207/2009 de 13 de novembre del Consell pel qual s'aprova el Reglament Orgànic i Funcional de la Conselleria de Solidaritat i Ciutadania (DOCV núm. 6.146 de 17.11.09), l'article 28 de la Llei 5/1983, de 30 de desembre, del Consell (DOGV n 138 de 30.12.1983)i l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991 (DOGV núm.1.588 de 17.07.1991).
ORDENE
Primer. Convocatòria
Convocar les ajudes destinades a les entitats locals (ajuntaments i mancomunitats) de la Comunitat Valenciana per al foment de la participació ciutadana en l'àmbit local per a l'exercici 2010.
Les ajudes convocades per mitjà d'esta convocatòria de conformitat amb el Decret 147/2007 de 7 de setembre pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessiten notificació a la Comissió Europea perquè no reunixen els requisits de l'article 87 del Tractat Constitutiu de la Comunitat Europea (TCE), en concret perquè no comporten avantatge econòmic, ja que les entitats a les quals van dirigides les ajudes no exercixen activitats econòmiques en les quals puguen oferir béns o servicis en el mercat. Per això no hi ha la possibilitat de falsejament de la competència.
Segon. Finançament
Els aspectes regulats en esta orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la Llei de Pressupostos o la normativa aplicable establiren condicions distintes, s'aplicaran les que procedisquen.
La present convocatòria d'ajudes es realitza pel procediment de tramitació anticipada d'expedients de gasto, previst en l'Orde de 26 de setembre de 1994 de la Conselleria d'Economia i Hisenda.
L'eficàcia d'esta convocatòria queda condicionada a l'existència de crèdit adequat i suficient per a atendre a les ajudes previstes en la mateixa, en els pressupostos de l'exercici econòmic de l'any 2010. Mentre no existisca el susdit crèdit no es dictarà cap resolució sobre les sol·licituds d'ajuda realitzades a l'empara d'esta orde.
La Conselleria de Solidaritat i Ciutadania, una vegada aprovada i publicada la Llei de Pressupostos de la Generalitat per al 2010, publicarà mitjançant resolució les dotacions pressupostàries màximes per a les ajudes convocades i les línies de subvenció destinades a finançar-les, així com les modificacions, si és el cas, respecte a la manera de pagament i de justificació. Els esmentats crèdits tindran caràcter limitador i no podran concedir-se subvencions una vegada que estos s'hagen esgotat.
Tercer. Bases
S'aproven les bases per les quals es regula la convocatòria d'ajudes destinades a les entitats locals (ajuntaments i mancomunitats) de la Comunitat Valenciana per a l'exercici 2010, models de sol·licitud i documents complementaris que s'inclouen en annexos a esta orde.
Quart. Entrada en vigor
L'entrada en vigor d'esta orde es produirà l'endemà de la seua publicació en el DOCV
Cinqué. Recursos
Contra esta orde, que posa fi a la via administrativa, pot interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que l'entitat local interessada, prèviament i amb caràcter potestatiu, i d'acord amb el que disposa l'article 44 de l'esmentada llei, puga requerir la Conselleria de Solidaritat i Ciutadania perquè anul·le o revoque la resolució, en el termini de dos mesos comptadors des de l'endemà de la seua publicació. Tot això sense perjuí que puguen interposar qualsevol altre recurs que estimen pertinent.
València, 21 de desembre de 2009.- El conseller de Solidaritat i Ciutadania: Rafael Blasco Castany
ANNEX I
Bases de la convocatòria
Primera. Objecte
La present convocatòria té com a objecte fomentar la participació ciutadana en l'àmbit local, com a fórmula eficaç per a garantir els drets i millorar les condicions de vida dels ciutadans i veïns de la Comunitat Valenciana.
Segona. Beneficiaris i beneficiàries
Podran beneficiar-se d'este programa d'ajudes les entitats locals (ajuntaments i mancomunitats) de la Comunitat Valenciana que complisquen els requisits establits en esta convocatòria.
Tercera. Actuacions subvencionables
Cada entitat local sol·licitant presentarà un sol projecte. Seran subvencionables per mitjà de les ajudes que esta orde regula, els gastos de sosteniment dels projectes presentats que tinguen com a finalitat promoure la participació ciutadana. Entre estos gastos es poden preveure nòmines del personal imputables a la realització del projecte de la mateixa entitat local, així com gastos derivats de la seua realització (activitats recreatives o lúdiques), en els percentatges que arreplega la base huitena. Se subvencionaran, entre altres, les següents accions i activitats:
MODALITAT 1
a) Processos participatius, que utilitzant metodologies diverses, generen debats socials i arrepleguen aportacions ciutadanes destinades a millorar tant el contingut com l'aplicació de les diferents polítiques locals: Agendes 21, pressupostos participatius, plans estratègics participatius, entre altres.
b) Espais i òrgans de participació que articulen de manera estable i continuada la participació ciutadana en la formulació i execució de les diverses polítiques locals: consultes populars, consells ciutadans, redacció de reglaments i cartes de participació ciutadana, infraestructures tecnològiques al servici de la participació, sistemes de recollida de queixes i suggeriments, entre altres. Tenint en especial consideració aquells instruments de participació que estan previstos en la Llei 11/2008 de 3 de juliol, (DOCV núm. 5803 de 10 de juliol), de la Generalitat, de Participació Ciutadana de la Comunitat Valenciana.
MODALITAT 2
Estructures de suport que permeten disposar dels recursos humans necessaris per a la gestió i difusió entre la població del municipi de la Bústia Ciutadana, iniciativa posada en marxa per la Conselleria de Solidaritat i Ciutadania per a la participació ciutadana en l'àmbit local a través de les noves tecnologies (www.buzonciudadano.es).
Els programes que se subvencionen necessàriament hauran de realitzar-se l'any 2010.
Quarta. Formalització de sol·licituds i termini de presentació
1. El termini de presentació de sol·licituds finalitzarà el 14 de gener de 2009.
2. La sol·licitud, es remetrà a la Direcció General de Ciutadania i Integració de la Conselleria de Solidaritat i Ciutadania (plaça Sant Nicolau, 2, 46383-València). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
La sol·licitud també podrà presentar-se per via telemàtica en el Portal de la Generalitat (www.gva.es) accedint als apartats "Administració OnLine"- "Guia Prop".
3. La sol·licitud, (document 1 de l'Annex II) formalitzada en tots els seus apartats i firmada per l'alcalde president de l'entitat local, anirà acompanyada dels originals o fotocòpies compulsades dels documents següents:
a) Projecte presentat segons model normalitzat (document 2 de l'Annex II).
b) Documentació que acredite la representació que exercix la persona que firma la sol·licitud i fotocòpia del seu document nacional d'identitat.
c) Fotocòpia del CIF de l'Entitat.
d) Respecte al compte bancari, si esta no estiguera donada d'alta en la Generalitat, o hagueren de modificar-se les seues dades, haurà d'aportar-se:
- Fitxa de manteniment de tercers (document 3 de l'Annex II).
- Fotocòpia del document d'identitat (DNI, NIE o passaport) del representant legal de l'entitat.
- Document emés per l'entitat bancària en el qual conste la titularitat física i jurídica del compte bancari.
e) Informes dels tècnics municipals indicant:
- Total del pressupost municipal i quantia de les partides del pressupost vigent previstes per a la realització de programes de participació ciutadana, així com les actuacions que es pretenen realitzar amb estes partides. Si no hi ha previsió, l'informe es limitarà a indicar este extrem.
- Organigrama funcional de l'entitat local, destacant la ubicació del departament dedicat a programes i polítiques de participació ciutadana.
4. Les entitats locals que s'hagueren presentat a les ajudes de la Direcció General de Ciutadania i Integració l'any 2009 estaran exemptes de la presentació dels documents recollits en els apartats b), c) i d) del punt 2 d'esta mateixa base en el cas que no s'hagueren modificat alguna de les seues dades.
Cinquena. Esmena.
De conformitat al que establix l'art.71.1 de la llei 30/92, de 26 de novembre de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base es requerirà l'entitat local perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició amb la resolució prèvia d'arxiu que haurà de ser dictada en els termes que preveu l'article 42 de la mateixa norma.
Sisena. Criteris per a la concessió
1. La subvenció s'atorgarà de conformitat amb els principis d'objectivitat, igualtat, no discriminació, concurrència i publicitat, garantint la transparència del procediment de concessió, d'acord amb la legislació bàsica estatal en matèria de subvencions. En tot cas, es valorarà el benefici social, la transparència i la qualitat dels servicis de les entitats locals sol·licitants.
2. Per a la distribució de la dotació pressupostària d'esta orde, se seguirà el procediment de concurrència competitiva prevista en l'article 22 de la llei 38/2003 General de Subvencions i es tindrà en compte que el projecte (entenent per projecte el conjunt d'activitats que es presenten, estiguen o no relacionades entre elles) presentat per cada entitat s'ajuste al màxim als criteris que s'indiquen a continuació en relació a la qualitat de l'actuació i a l'equilibri pressupostari:
A) Qualitat de l'actuació: En atenció a la base tercera, els projectes presentats s'enquadraran dins d'una de les següents modalitats, valorant-se fins a un màxim de 70 punts cada una d'elles, tenint en compte l'adequació de les accions als objectius previstos.
- Modalitat 1: Per als processos participatius, espais i òrgans de participació (apartats a i b de la base tercera, Annex 1) fins a 70 punts:
1. Nivell o grau de participació de la ciutadania en el procés (informatiu, consultiu o decisori). (fins a 6 punts)
2. Àmbit territorial específic al qual es dirigix l'actuació (barri, districte, municipi, mancomunitat) (fins a 6 punts)
3. Impacte poblacional, és a dir, el nombre d'habitants a qui va dirigida l'actuació.(fins a 8 punts)
4. Objectiu poblacional, és a dir, el tipus d'actors que s'incorpora al procés participatiu (associacions, persones a títol individual), valorant-se l'estratègia que s'utilitzarà per a aconseguir-ho. (fins a 9 punts)
5. Estratègies d'integració en el procés participatiu de col·lectius amb més dificultats per a participar (jóvens, immigrants, dones, majors, discapacitats, minories ètniques?) (fins a 9 punts)
6. Institucionalització de la transversalitat de la participació: Existència de col·laboració entre el departament de participació ciutadana i altres departaments municipals.(fins a 6 punts)
7. Existència d'un grup promotor que propose el projecte o iniciativa a l'entitat local, format per persones i/o entitats de la població. (fins a 2 punts)
8. Estratègies i accions emprades per a la difusió del projecte. (fins a 7 punts)
9. Existència d'activitats de formació per a la participació prèvies a la posada en marxa del projecte o procés participatiu. (fins a 7 punts)
10. Criteris qualitatius de l'actuació: coherència, innovació, viabilitat, sostenibilitat en el temps, enfocament de gènere i enfocament mediambiental, així com l'elaboració d'un estudi previ a la realització del projecte (fins a 10 punts).
- Modalitat 2: Per a les estructures de suport a la Bústia Ciutadana(apartat c de la base tercera, Annex 1) fins a 70 punts:
1. Compromís d'adhesió a la Bústia Ciutadana, on es tindrà en compte l'antiguitat de pertinença al projecte (fins a 10 punts).
2. Impacte poblacional, és a dir, nombre d'habitants a qui va dirigida l'actuació (fins a 5 punts)
3. Ubicació de la Bústia en l'organigrama funcional de l'entitat local. (fins a 5 punts).
4. Metodologia de la gestió de la Bústia, on es tindrà en compte entre altres, el personal destinat a la gestió de la Bústia, l'establiment de terminis, diagrama de fluxos de gestió o la centralització/descentralització del servici. (fins a 20 punts).
5. Estratègies de comunicació per a divulgar la posada en marxa de la Bústia entre els empleats de l'entitat local (fins a 15 punts).
7. Estratègies de comunicació externa per a difondre la implantació de la Bústia i les seues utilitats entre la població (fins a 15 punts)
B) Equilibri pressupostari. Es valorarà fins a un màxim de 30 punts, per la qual cosa es tindrà en compte:
- Adequació del pressupost sol·licitat per l'entitat local a les activitats plantejades en el projecte (fins a 15 punts).
- Grau de compromís pressupostari per a la realització d'eixes accions. En el cas de presentar un pressupost participatiu es valorarà el percentatge del pressupost municipal total destinat a esta activitat (fins a 15 punts).
3. Les entitats locals sol·licitants hauran d'obtindre en la valoració un mínim de 50 punts per a rebre ajuda en la present convocatòria.
Quan l'import de la subvenció siga inferior a aquell que figura en la sol·licitud presentada, la comissió avaluadora té la potestat de valorar i triar, entre les activitats del projecte presentat per una entitat, la o les que s'adeqüen més a l'objectiu de l'orde i a les bases de la convocatòria, donant tràmit d'audiència a les entitats afectades, justificat això per la limitació del pressupost total de la línia.
Sèptima. Resolució de la convocatòria
1. Per a l'estudi i valoració de les sol·licituds presentades per les entitats, es constituirà una comissió avaluadora presidida per la directora general de Ciutadania i Integració més dos vocals designats per esta.
La comissió elaborarà una proposta en relació amb l'aprovació o denegació de les distintes sol·licituds presentades i l'assignació de quantitats a cada una d'elles tenint en compte els criteris de concessió i les disponibilitats pressupostàries.
2. L'òrgan competent per a la resolució dels expedients és el conseller de Solidaritat i Ciutadania, de conformitat amb el que disposa el Decret 207/2009 de 13 de novembre del Consell pel qual s'aprova el Reglament Orgànic i Funcional de la Conselleria de Solidaritat i Ciutadania (DOCV núm. 6.146 de 17.11.09) i l'Orde de 18 de novembre de 2009 del conseller de Solidaritat i Ciutadania sobre Delegació de Competències en determinats òrgans de la Conselleria de Solidaritat i Ciutadania. (DOCV núm. 6.149 de 20.11.2009).
El termini màxim per a tramitar, resoldre i notificar les sol·licituds sobre les ajudes recollides en esta orde, serà de sis mesos comptadors a partir de l'endemà que s'hagueren fet públics els crèdits per al finançament de les ajudes en el Diari Oficial de la Comunitat Valenciana, transcorregut el qual sense que haja recaigut una resolució expressa, podran entendre's desestimades.
La resolució de la convocatòria es publicarà en el Diari Oficial de la Comunitat Valenciana i en el tauler d'anuncis de la Conselleria de Solidaritat i Ciutadania, d'acord amb l'article 59.6 apartat b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
3. Tota alteració de les condicions tingudes en compte per a la concessió de l'ajuda, l'absència d'informació sobre l'entitat sol·licitant i en tot cas l'obtenció concurrent d'ajudes atorgades per altres administracions o ens públics o privats, podrà donar lloc a la modificació de la resolució de concessió.
L'eficàcia de la concessió de l'ajuda quedarà supeditada al compliment dels termes i condicions de la concessió.
Huitena. Quantia de les ajudes
La quantia de les ajudes serà determinada en el procés de selecció tenint en compte la disponibilitat pressupostària i els criteris establits en la base sisena.
Podrà subvencionar-se a cada entitat local del total concedit fins a un màxim del 50% per a gastos de nòmines de personal de la mateixa entitat (esta limitació no s'aplicarà en el cas de presentar un projecte per a la Línia 2), i fins a un màxim d'un 10% per a gastos derivats de la realització del projecte (activitats recreatives o lúdiques).
L'import de les ajudes regulades en esta convocatòria en cap cas podrà ser de tal quantia que, aïlladament o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de desenrotllar el beneficiari.
Novena. Forma de pagament.
El pagament s'efectuarà contra la justificació de la subvenció per part de les entitats beneficiàries, de conformitat amb el que disposa el Text Refós de la Llei d'Hisenda Pública Valenciana.
Deu. Justificació de la subvenció
1. Per a efectuar el pagament les entitats beneficiàries de la subvenció hauran d'ajustar-se als requisits i formes d'acreditacions establits en l'article 30 de la Llei 38/2003, de 17 de novembre, Generals de Subvencions i en tot cas hauran de presentar la documentació següent:
a) Relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió i relació amb les activitats i objectius del projecte.
b) Informe de la Intervenció municipal acreditatiu de tots els gastos per a la realització de l'activitat junt amb les còpies compulsades de les factures corresponents als esmentats gastos i, si és el cas, la documentació acreditativa del seu pagament.
c) Memòria tècnica detallada de les activitats realitzades i que han sigut subvencionades, que haurà d'incloure els apartats següents:
1. Títol del projecte.
2. Resultats obtinguts en relació amb les activitats realitzades (especificant data de realització, lloc, horari, nombre d'hores, nombre de participants, materials utilitzats, persona responsable i resum de com s'ha dut a terme cada activitat), amb les necessitats prèvies, amb els objectius esperats i la seua incidència directa sobre el foment de la participació ciutadana.
3. Difusió del projecte, detallant les accions i mitjans emprats i les dates de realització.
4. Avaluació: tipus d'avaluació, metodologia emprada, periodicitat, utilització per a la posada en marxa de futurs projectes i per a la millora en seua la gestió i valoració global.
5. Aportació del material gràfic utilitzat (cartells, tríptics, fotografies, ?) en les activitats realitzades.
d) Certificat de justificació de gastos (Annex II document 4)
2. La justificació anirà dirigida a la directora general de Ciutadania i Integració, i haurà de presentar-se abans del 15 de novembre del 2010, inclusivament, en la Conselleria de Solidaritat i Ciutadania, a l'efecte de poder lliurar-se les quantitats corresponents. Els justificants hauran de correspondre's amb la quantitat concedida en la resolució de subvenció.
3. La no presentació de la justificació del gasto en el termini fixat donarà lloc a la pèrdua de la subvenció i així mateix podran ser exclosos en les convocatòries d'anys successius, sense perjuí que se celebre, amb caràcter previ a qualsevol decisió, el tràmit d'audiència legalment establit.
Onze. Obligacions dels beneficiaris
Les entitats beneficiàries de la subvenció hauran de complir les obligacions següents:
a) Realitzar l'activitat que fonamenta la concessió de la subvenció, executant el projecte objecte de subvenció en l'exercici 2010.
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.
c) Conservar els documents justificatius de l'aplicació dels fons rebuts inclosos els documents electrònics, sempre que puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que ca efectuar per la Conselleria de Solidaritat i Ciutadania en relació amb l'objecte i el destí de l'ajuda concedida.
e) Comunicar a la Conselleria de Solidaritat i Ciutadania, a través de la Direcció General de Ciutadania i Integració, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en esta convocatòria. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Justificar davant de la Direcció General de Ciutadania i Integració l'ajuda en els termes i terminis previstos en esta orde.
g) Donar a conéixer de manera inequívoca que es tracta d'una acció subvencionada per la Generalitat per mitjà de la Conselleria de Solidaritat i Ciutadania. A este efecte hauran d'incorporar en tot el material imprés que es derive de les activitats objecte de la present orde el logotip de la Conselleria de Solidaritat i Ciutadania, que serà facilitat a les entitats beneficiàries per la Direcció General de Ciutadania i Integració.
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions i en la base dotze d'esta orde.
k) Totes les altres obligacions que establix l'article 14 de la Llei 38/2003, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora.
En els dits casos es procedirà a la incoació de l'oportú expedient que, amb audiència prèvia de l'interessat, serà resolt pel conseller de Solidaritat i Ciutadania.
2. El falsejament o ocultació de dades i documents, així que afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La Conselleria de Solidaritat i Ciutadania es reserva el dret a realitzar tantes inspeccions tècniques i administratives com es consideren necessàries a fi de conformar la correcta execució de l'actuació subvencionada.
Tretze
En tot allò no regulat en esta orde caldrà ajustar-se al que disposa el Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel que s'aprova el Reglament de la Llei General de Subvencions i la resta de normativa vigent que se li aplique.